Sammenligning

I genren *sammenligning* skal du (selvsagt) sammenligne forskellige bilags syn på et eller flere emner. Emnet eller emnerne fremgår af opgaveformuleringen. I kommentarerne til nedenstående opgaveformulering kan du se hvordan.

Eks. 1: *”Sammenlign de opfattelser af udfordringerne for det danske demokrati, som kommer til udtryk i bilag B1, B2 og B3. I sammenligningen skal du anvende viden om magtopfattelser.”*

Eks. 2: *”Sammenlign de syn på årsager til og konsekvenser af situationen i Ukraine, der kommer til udtryk i bilag A1, A2 og A3. I sammenligningen skal du anvende viden om sikkerhed i international politik.”*

Det er vigtigt, at du husker på, at du ikke skal tage stilling til eller diskutere bilagenes synspunkter, men blot sammenligne.

**Kort sagt skal du i en sammenligning både skrive om forskelle og ligheder i bilagenes synspunkter om det, der spørges om.**

En sammenligning er typisk 2-3 sider og består af normalt nedenstående afsnit:

# Sammenligningens fundament (sådan starter du)

* Start med at læse bilagene. Sørg for at notere emner/temaer der bringes frem i bilaget undervejs og markér centrale citater i relation til de emner/temaer du læser.
* Når du har læst alle bilag, sammenlign så hvilke emner/temaer du har noteret i bilagene og opstil en tabel som nedenstående. Udfyld felterne i tabellen. Der behøver ikke at stå noget i alle felter.

|  |  |  |  |
| --- | --- | --- | --- |
|  | Bilag 1 | Bilag 2 | Bilag 3 |
| Emne/tema 1 |  |  |  |
| Emne/tema 2 |  |  |  |
| Emne/tema 3 |  |  |  |
| … |  |  |  |

* De emner/temaer som mindst to bilag beskæftiger sig med, er de emner/temaer du med fordel kan fremhæve i sammenligningens hoveddel (se nedenstående).

# Sammenligningens underafsnit (sådan gør du)

## Indledning 3-4 linjer

* Hvilke bilag er der tale om? Hvad er det, som du vil sammenligne? Bilagenes opfattelser af udfordringerne for det danske demokrati. (Det centrale i opgavespørgsmålet). Hvordan vil du gøre? Strukturen.

## Hoveddelen - selve sammenligningen

* Her er det vigtigt, at du går direkte i gang med sammenligningen af bilagenes synspunkter det (første) emne, som du har valgt. Hvis man skal besvare opgaveformulering 2, så kunne man begynde således: *”Når det kommer til årsagerne til situationen i Ukraine, så mener Hansen i bilag 1…at … hvorimod Jensen i bilag 3 argumenterer for, at…..”*
* Hvis der er tre bilag, og to af bilagene er stærkt uenige, kan du starte med at sammenligne synspunkterne i disse to bilag. Herefter kan du sammenligne synspunkterne i det tredje bilag med de to andre bilag. Det kan være, at det tredje bilag nogle steder er mest enig med første bilag og andre steder er tættest på det andet bilag.
* Når du læser bilagene skal du lægge mærke til, når to eller flere bilag har en holdning til det samme emne/begreb (de kan være enige eller uenige om dette emne). **Strukturér din besvarelse efter disse emner/begreber, så du først sammenligner om det ene emne, dernæst om det andet emne osv.**
* I spørgsmålet kan der være angivet to emner, som du skal sammenligne. I Eksempel 2 skal man både sammenligne årsager og konsekvenser. Her kan man så strukturere efter først at sammenligne om årsager og dernæst om konsekvenser.
* Undervejs bør man også komme ind på, hvorfor forfatterne til bilagene mener det, de gør. Eks. *”Hos Hansen ser vi en idealistisk opfattelse, når han skriver, at …. mens Jensen har et mere realistisk syn på konsekvenserne af situationen i Ukraine, hvilket kommer til udtryk i følgende citat…...*” Ofte ser man også, at der i bilagene er en ret tydelig ideologisk holdning, som farver forfatterens holdning til emnet. Specielt, hvis emnet handler om politik og økonomi. Hvis du fx skal anvende viden om ideologier, kan du måske karakterisere det ene bilag som liberalistisk og det andet som socialistisk. Skriv fx: *Når Hansen siger, at ”….”, så er det udtryk for liberalisme. Mens når Jensen skriver ”…”, så er det udtryk for socialisme.* ***Du skal med andre ord anvende viden til at karakterisere synspunkterne i bilagene.***
* Pas på, at du ikke kommer til at lave lange referater af bilagene et ad gangen. Det giver ingen points. ***Vær i øvrigt opmærksom på, hvem der er afsender***. Hvis journalist Petersen har interviewet Hansen, så er det Hansen, der er afsender, og ikke Petersen.
* **Husk at bruge citater fra bilagene undervejs, som du kan se i ovenstående eksempler**.

## Konklusionen 3-4 linjer

* Her skal du ***ikke*** tage stilling til eller diskutere synspunkterne i bilagene.
* **I stedet skal du sammenfatte bilagenes ligheder og forskelle i forhold til de emner, som du har sammenlignet**. Eks. hvordan står bilagene i forhold til hinanden, når det kommer til synet på ***årsagerne*** til situationen i Ukraine? Og hvordan er bilagenes syn på ***konsekvenserne*** af situationen i Ukraine?
* Du skal med andre ord huske at svare på opgaveformuleringen ☺

# Nyttige sætninger, når du skriver en sammenligning.

* De tre bilag omhandler alle…
* Hovedforskellen mellem de tre bilag er…
* Bilagene ser forskelligt på…
* Årsagen til at de tre bilag ser forskelligt på sagen er…
* Dette er bilaget 2 uenig i, da…
* Bilagene har hver deres syn på…
* Bilag 1 og bilag 2 er begge…
* Hvor bilag 1 beskriver at…, så beskriver bilag 2 at…
* Se i øvrigt eksemplerne undervejs.

# Bedømmelseskriterier (Hvad kigger læreren efter, når opgaven rettes?)

1. **Det centrale i en sammenligning:**
* Skrive på tværs af bilagene. Du må ikke behandle bilagene en ad gangen, men skal tage udgangspunkt i forskellige emner du sammenligner bilagenes forskelle og ligheder ud fra.
1. **Indledning:**
* Beskriv **hvad** der er det centrale i opgavespørgsmålet, og **hvordan** du vil svare på spørgsmålet.
1. **Faglighed:**
* Anvender du **faglige begreber** og **teorier** i sammenligningen?
1. **Hvorfor de forklaringer er forskellige:**
* Hvad er det der gør, at der er **forskellige syn** på sagen? (Hint: Kan f.eks. handle om forskellige teoretisk, sociologisk eller ideologisk udgangspunkt).
1. **Konklusion:**
* En konklusion, der **opsummerer de vigtigste pointer** fra sammenligningen og besvarer opgavespørgsmålet.

# Det gode eksempel.